**Najčešća pitanja i odgovori**

**povodom javnih konkursa za OCD objavljenih u Čačku, Dimitrovgradu, Kragujevcu, Paraćinu i Šapcu**

1. Da li su potrebne kopije rešenja o registraciji za partnere koji su institucije ili kompanije? Institucije/ustanove ili kompanije nisu prihvatljivi kao partneri. Samo OCD tj. organizacije registrovane kao Udruženja građana su prihvatljive kao partneri. Ostale institucije, kompanije, itd. mogu da budu saradnici. Za saradnike nije potrebno dostavljati pomenuta dokumenta.
2. Da li su potrebne kopije statuta partnera ako su institucije u pitanju?

S obzirom da pomenute institucije ne mogu biti partneri na projektu, dovoljno je da institucija/ustanova (koje se vodi kao saradnik na projektu) napiše pismo podrške ili neki sličan dokument iz kog će se videti uloga saradnika u projektu. Aplikant odlučuje kojim dokumentom će najbolje predstaviti ulogu saradnika na projektu.

1. Kopija završnog godišnjeg finansijskog izveštaja organizacije za 2017. godinu (dokument bilans  stanja i bilans uspeha) ne može bit overena od nadležne agencije za finansijsko poslovanje (APR) jer ih dobijamo tek u maju ili junu, da li je dovoljno da je izveštaj predat i overen od strane ovlašćene knjigovodstvene agencije

 Dokumenta koja je potrebno predati vezano za finansijski izveštaj su:

* Potvrda o javnom objavljivanju redovnog godišnjeg finansijskog izveštaja i dokumentacije za period od 01.01.2016. do 31.12.2016 ili od 01.01.2017. do 31.12.2017
* Bilans uspeha za period od 01.01.2016. do 31.12.2016. godine ili 01.01.2017. do 31.12.2017
* Bilans stanja na dan 31.12.2016. godine ili 31.12.2017

Napomena: Prema novim važećim pravilima APR-a, dobija se **potvrda o javnom objavljivanju** koja se može preuzeti sa sajta APR (nema overavanja). Rok za predaju izveštaja za 2017. je 30. juni 2018. OCD koje su već predale izveštaje za 2017. godinu mogu da predaju potvrdu o javnom objavljivanju i potrebna dokumenta za 2017., a one koje nisu još predale finansijske izveštaje prilažu potvrdu i dokumenta za 2016. godinu.

1. Obrazac 7. Izjava o podobnosti – ko se potpisuje pod „U PRISUSTVU“? Druga osoba iz organizacije, ili neko drugi?

Druga osoba je svedok u čijem prisustvu se potpisuje izjava. Dakle „U prisustvu“ potpisuje druga osoba iz organizacije civilnog društva (OCD), kao što je na primer predsednik skupštine, zamenik direktora ili zaposleni u OCD.

1. Da li postoji poseban format za izjavu o partnerstvu?

Ne postoji poseban format za Izjavu o partnerstvu. Može da se koristi bilo koji format koji treba da obuhvata sledeće informacije: Ime aplikanta, ime partnera, na kom projektu se sarađuje, raspodela obaveza, odnosno ko sprovodi koje ključne aktivnosti.

1. Zašto se ne boduje sufinansiranje OCD u projektu?

Sufinansiranje nije obavezno, te u skladu sa tim nije predviđeno ni bodovanje za eventualno sufinansiranje. ReLOaD je želeo da izbegne da OCD koje imaju dodatna sredstva budu favorizovane u odnosu na one koje nemaju. Naravno, ukoliko OCD želi da sufinansira projekat ta mogućnost postoji.

1. U Srbiji, OCD koja dobijaju sredstva iz budžeta dužne su da otvore račun kod Trezora – da li se primenjujemo ovo pravilo za projektna sredstva?

OCD treba da za potrebe projekta imaju račun ili podračun u banci koji će se jedino koristiti za svrhu implementacije navedenog projekta. S obzirom da OCD ne dobijaju sredstva od LS, već od UNDP, nema potrebe za otvaranjem računa u Trezoru.

1. Da li se može dati veći broj bodova ako je partnerstvo sa OCD iz LS u odnosu na partnerstvo dve OCD koje nisu registrovane u partnerskoj LS?

Formalno ovo nije predviđeno, ali je dogovoreno sa predstavnicima LS da se daje prednost partnerstvima sa lokalnim OCD, s tim što treba imati u vidu da se partnerstva prvenstveno boduju prema svrsishodnosti i korisnosti u kontekstu implementacije projekta.

1. Kakav je postupak žalbe na odluku o finansiranju projekata OCD i koliko traje?

OCD mogu uputiti žalbu koja se procesuira u UNDP-u nakon objave rezultata. Nije definisan formalni rok za žalbu, ali je praksa da se žalba uputi odmah nakon objavljivanja rezultata. Preliminarne liste sa projektima koji su dobili najveći broj bodova donose komisije za evaluaciju koje će se formirati u svih 5 partnerskih LS. Komisije za evaluaciju projekata se sastoje od 5 članova, i to dva predstavnika LS, dva predstavnika UNDP i jednog predstavnika OCD. Na osnovu predloga komisija za evaluaciju, konačnu odluku o izboru projekata koji će biti finansirani donosi **Partnerski odbor ReLOaD** projekta koji se sastoji od predstavnika Ministarstva državne uprave i lokalne samouprave, Kancelarije za saradnju sa civilnim društvom, Delegacije EU u Beogradu, UNDP-a, Stalne konferencije gradova i opština i TACSO Resurs centra.

1. Šta se dešava u slučaju da usled nepredviđenih okolnosti projekat ne može da se završi do kraja? Ovo je rizik koji se procenjuje prvenstveno tokom evaluacije projekta i tada utiče na odluku o odabiru projekta. Tokom sprovođenja projekata OCD radi se monitoring tokom kojeg se procenjuje rizik i u skladu sa njim se donose odluke o nastavku finansiranja ili merama za prevazilaženje problema. Konačno, ako se bez obzira na sve, dogodi nešto što obustavlja projekat, traži se povraćaj svih ili dela sredstava nakon što se uradi monitoring. Odluku donose monitoring tim i ReLOaD tim iz UNDP-a Srbija i zavisi od okolnosti pod kojim je projekat došao u situaciju da bude prekinut.
2. Da li predmet projekta može da bude izgradnja manjeg objekta u svojini Udruženja građana čija bi namena bila u skladu sa prioritetnim oblastima definisanim za opštinu na kojoj se konkuriše, s obzirom da su konkursnim uslovima izričito isključeni jedino rekonstrukcija i rehabilitacija? Predmet projekta bi bilo finansiranje (izgradnja) objekta male površine na kojoj će Udruženje/podnosilac projekta steći svojinu u celosti nakon izgradnje. Namena objekta odnosno suština projekta bila bi u skladu sa ciljevima i prioritetnim oblastima naznačenim u konkursu ReLOaD.

Pod pojmom „rekonstrukcija i rehabilitacija“ se podrazumevaju svi građevinski radovi i čak i oni su limitirani manjim procentom budžeta. Nadalje, s obzirom da je EU pravilima **zabranjena izgradnja** novih objekata na žalost **nije moguće graditi objekat,**  čak iako je u skladu sa prioritetnim oblastima date lokalne samouprave.

1. U cilju podnošenja potpune i prihvatljive konkursne dokumentacije i dokaza, kandidatu je bitno da bude razjašnjeno pitanje koji način sticanja zemljišta za izgradnju objekta je prihvatljiv. Da li podnosilac projekta prilikom konkurisanja treba da dostavi dokaz da je stekao pravo svojine na zemljištu na kome ima nameru da izgradi objekat? Da li ovaj dokaz mora da bude ugovor o poklonu, odnosno kupoprodaji zemljišta, ili je dovoljan predugovor kojim se stranke obavezuju da zaključe glavni ugovor ukoliko udruženju kandidatu budu odobrena sredstva ReLOaD konkursom?  Da li dokaz o ispunjenosti uslova u pogledu prava na zemljištu za gradnju može da bude, na primer, ugovor o regulisanju odnosa povodom zajedničke izgradnje sa fizičkim licem koje je vlasnik zemljišta na kome bi se vršila gradnja, kojim ugovorom bi bilo regulisano da nakon izgradnje, Udruženje kao finansijer (na osnovu granta iz predmetnog konkursa) stiče isključivo pravo vlasništva na celom objektu, na zemljištu pod objektom i zemljištu oko objekta neophodnom za redovnu upotrebu tog objekta. Pretpostavljamo da je ovaj način sticanja u skladu sa zakonom i postojećom praksom u Republici Srbiji, te prema tome prihvatljiv za potrebe ovog konkursa.

S obzirom da izgradnja nije prihvatljiva pitanja nisu relevantna.

1. Koji obim dokaza vezanih za verodostojnost vrednosti projektne investicije je prihvatljiv za komisiju ReLOaD u trenutku odlučivanja o dodeli projekata? Da li je npr. nužno da podnosilac dostavi idejno rešenje za objekat sa predmerom i proračunom troškova izgradnje, ili možda nije potrebno dostaviti tako detaljna akta već samo procenu troškova i rokova? Pretpostavljamo da dostavljanje glavnog građevinskog projekta nije neophodno u trenutku odlučivanja komisije o dodeli projekta, pošto takav akt zahteva značajnija finansijska sredstva udruženja podnosioca, a s druge strane nije izvesno da li će njegov predlog projekta biti odobren od strane komisije ReLOaD.

S obzirom da izgradnja nije prihvatljiva pitanja nisu relevantna.

1. Da li lica angažovana na projektu moraju da budu članovi Udruženja koje aplicira ili Udruženje za potrebe izvršenja projekta može da angažuje druga stručna lica iz odgovarajuće oblasti koja nisu članovi udruženja/podnosioca projekta? Ko može biti „spoljni“ saradnik udruženja – podnosioca? Na primer, da li to može da bude stručni konsultant, advokat, vlasnik zemljišta na kome se gradi i slično?

Mada pretpostavljam da je i dalje pitanje vezano za izgradnju objekta odgovor je da lica angažovana na projektu ne moraju biti članovi udruženja. OCD mogu predložiti imena i priložiti biografije osoba koje planiraju angažovati ili ih mogu naknadno izabrati bilo konkursom bilo iz svog članstva ili na drugi način. Ovo je odluka podnosioca i jedini zahtev je da osoba bude legalno angažovana, dakle u skladu sa zakonom i da je sposobna da izvrši date zadatke. Sve ostalo je odgovornost OCD.

1. Da li postoje kriterijumi prilikom izbora i angažovanja subjekata koji vrše usluge udruženju u toku realizacije projekta (npr. izvođača radova, nadzora, stručnih saradnika i slično)? Da li je ugovaranje takvih usluga ostavljeno na dispoziciju Udruženju/podnosiocu ili smo dužni da ih tretiramo kao kategoriju nabavki usluga i da primenjujemo neka posebna pravila za nabavke?

Postoje pravila nabavke i postoji jednostavni priručnik o administrativnim i finansijskom vođenju projekta. Sve nabavke moraju biti transparentne, za šta je odgovorna OCD. Dakle, minimalno tri ponude za sve nabavke, dobavljači moraju biti firme registrovane za prodaju traženih roba i usluga i sva plaćanja se vrše putem bankovnih transfera....ovo je ukratko o pravilima, a inače, da, postoje pravila nabavki.

1. S obzirom da održivost projekta prema bodovnoj listi nosi veliki broj bodova, u kom delu projektnog predloga se obrazlaže održivost?

U odeljku broj 3 predloga projekta “Opis projekta” se piše deo o održivosti projekta. Održivost se obično obrazlaže u delu koji može da ima podnaslov “metodologija” ili “metode koje će se koristiti da se ostvare projektni ciljevi”. Ovaj podnaslov se eksplicitno pominje u delu projektnog predloga naslovljen “rezime”.

1. Vodič za implementaciju EU projekata (EU Project Implementation Manual) kaže da jedno lice može da bude menadžer najviše na dva projekta koje finansira EU. Da li se naš projekat tretira kao jedan od ta dva EU projekta?

S obzirom da je ReLOaD projekat finansiran sredstvima EU primenjivaće se navedeno pravilo, ali će se u tom slučaju uraditi procena opravdanosti ovakvog angažmana.  Ukoliko neko radi u kapacitetu od 50% mora se proveriti/utvrditi da li može kvalitetno da rukovodi projektnim  aktivnostima, tj. procenjivaće se u odnosu na obim aktivnosti i ukupnog kapaciteta OCD da li menadžer može sa 50% svog radnog vremena kvalitetno da rukovodi projektom.

1. Da li se pod novim uslugama socijalne zaštite smatraju usluge koje se do sada na teritoriji grada Šapca ne sprovode i ne finansiraju iz budžeta? Ili to moraju biti nove (ne licencirane) usluge socijalne zaštite koje se ne finansiraju i ne sprovode na teritoriji R. Srbije?

Pod novim uslugama se smatraju usluge koje se ne sprovode na teritoriji Šapca.

1. Da li je razvoj usluge Personalne asistencije za osobe sa invaliditetom, koja je licencirana i standardizovana od strane Ministarstva za rad, zapošljavanje i socijalnu politiku republike Srbije, na teritoriji grada Šapca, prihvatljiva usluga za ovaj konkurs?  Do sada na teritoriji grada Šapca nije sprovođena i ne finansira se usluga Personalne asistencije za osobe sa invaliditetom.

Na ovaj konkurs se može podneti predlog projekta za razvoj usluge personalne asistencije, tj. za pripremu organizacije/udruženja za procese licenciranja. Međutim, s obzirom na kratak rok za sprovođenje projekata, razmislite da li ćete biti u mogućnosti da završite proces licenciranja kod Ministarstva za rad, zapošljavanje, boračka i socijalna pitanja.

1. Da li se sredstva za realizaciju aktivnosti partnerske organizacije prebacuju na račun te organizacije ili se aktivnosti finansiraju plaćanjem sa računa aplikanta?

Ovo je stvar dogovora između aplikanta i partnera. A**plikant je u potpunosti odgovoran za sve aspekte projekta i sva sredstva.** Dakle, u skladu sa izgrađenim odnosima i prethodnoj saradnji aplikant i partner će se dogovoriti oko modaliteta plaćanja. Ukoliko se dogovore da aplikant prebacuje sredstva partneru, to može biti **samo za mesec unapred prema planu aktivnosti. I** u tom slučaju aplikant treba da prati realizaciju i osigura kvalitet. Znači, kakav god da je dogovor između aplikanta i partnera aplikant izveštava i odgovara za sva sredstva na projektu.

1. Da li se za pohađanje treninga mogu dobiti potvrde?

Da. Učesnici obuka će dobiti potvrde o završenoj obuci.